Penis
**Penis** et ytre kjønnsorgan hos mange dyr av hankjønn, men på langt nær alle dyr har penis. Blant fugler mangler cirka 97 prosent av artene (hannene) penis. De formerer seg i stedet gjennom kloakken. Cirka tre prosent av fuglene har imidlertid et utkrengbart penislignende paringsorgan. Dette gjelder blant annet hanner i gruppene tinamuer, hokkoer, strutsefugler, flamingoer, gjeterfugler og mange andriker i andefamilien. Hos pattedyr tjener penis i tillegg som et ytre organ for urinering. Penis består av samme vevstype som hunnens klitoris, og kan dermed sies å tilsvare denne. Ordet kommer fra det latinske ordet for «hale».

Menneskets penis
----------------

Den menneskelige penis skiller seg fra mange andre pattedyrs. Den har ingen penisbein *(baculum, os penis)*; ereksjon oppnås utelukkende gjennom tilstrømning av blod og blokkering av utløpet. Den kan ikke trekkes inn i skrittet, og den er større i forhold til kroppsvekten enn det som er gjennomsnittet i dyreriket. Menneskeapenes ereksjon oppnås ved hjelp av muskler og penisbein. Mennesket utviklet altså en helt egen ereksjonsmekanisme, selv om andre, i utviklingen fjernere liggende dyr, også bruker blodtrykk. Menneskets penis er mye lengre og tykkere enn primatenes, den fikk en puteform foran, en lang glidehud med forhud og en ny ereksjonsmekanisme. Bortsett fra de sentrale funksjonalitetene som urinering og befruktning ble menneskets penis altså helt omkalfatret.

### Struktur

Hos mennesket består penis av tre rekker av erigerbart vev: ett svamplegeme *(corpus spongiosum)* under og to *corpora cavernosa* på sidene. Svamplegemet inneholder urinrøret *(urethra)* og vokser noe ved ereksjon, men blir ikke videre stivt. De to corpora cavernosa er omgitt av sterke, ikke elastiske huder og sørger for ereksjonens rigiditet.

Tuppen av svamplegemet er forstørret og kjegleformet og utgjør glans på penis. Glans er normalt omgitt av forhud, en skinnfold som kan trekkes tilbake for å avdekke glans. Forhuden holder glans fuktig og gjør penetrering i kvinnens skjede lettere ved at hudfolden sklir tilbake. Denne glidende effekten sies å øke den seksuelle tilfredsstillelsen for både mannen og kvinnen under et samleie.

Urinrøret fører til tuppen av glans og gir passasje for både urin og sperma. Spermiene produseres i testiklene som ligger i pungen under penis.

### Pubertet

Fra fødselen av vokser penis noe frem til puberteten, men ikke med mer en ca. 2 cm i lengde, veksten i bredden begynner ca. i 13-årsalderen. Når en gutt kommer i puberten, etter at testiklene begynner å utvikle seg, akselererer veksten av penis, sammen med resten av hans genitalier. Penisen vokser i lengde frem til omtrent 18-årsalderen. I løpet av prosessen utvikles det hårvekst rundt penis. Gutter er i tillegg født med en tynn hudfold som dekker glans (må ikke forveksles med forhuden). Når penis begynner å vokse under puberteten, svekkes denne hudhinnen gradvis og vil til slutt revne rundt roten av glans. Dette kan skje helt ubemerket eller kan observeres direkte om den utsettes for påkjenning av f.eks. fingre.

### Størrelse

Sammenliknet med kroppens størrelse er mannens penis blant de største blant primatene. En voksen gorilla har ei kroppsvekt på rundt 225 kilo, men penisen er på rundt 4-5 centimeter i erigert tilstand.

En sammenfatning av studier publisert i *BJU International* konkluderte med at gjennomsnittslengden for en erigert penis er målt 13,12 centimeter med et standardavvik på 1,66 cm. Det innebærer at 68,2 % av penisene er innenfor intervallet 11,46 til 14,78 cm. Gjennomsnittlig omkrets var 11,66 cm med et standardavvik på 1,1 cm. Sammenfatningen konkluderte med at det er en positiv korrelasjon mellom penislengde og kroppshøyde, med korrelasjonskoeffisienter fra 0,21 til 0,31. En sammenfatning av 10 studier konkluderte med et gjennomsnitt på 13,6 cm i erigert tilstand. En undersøkelse blant 1600 menn i USA konkluderte med et gjennomsnitt på 14,15 cm og omkrets på 12,23 cm i erigert tilstand. Den kortest målte var 4 cm og den lengste 26 cm. En undersøkelse av 301 menn i India konkluderte med et gjennomsnitt på 13 cm lengde (med 1,62 cm standardavvik) og 11,46 cm omkrets i erigert tilstand; lengde og omkrets hadde en korrelasjonskoeffisient med kroppshøyde på 0,25.

Størrelsen på penis i slapp tilstand vil normalt variere, både i lengde og omkrets, og sier lite om hvor stor penis kan bli når den er erigert. Penisen blir mindre og pungen blir strammere i kaldere omgivelser. I varme blir penisen avslappet og pungen slappere.

Menn tror at den gjennomsnittlige penis er over 15 cm lang i erigert tilstand.

### Normale variasjoner av penis

Det er vanlig og normalt at penis kan peke i en annen retning enn rett fram når den er erigert, mens den likevel har et rett skaft. Det forekommer også at den i erigert tilstand har en noe bøyd form, omtrent som en banan.

### Ereksjon

Sammenligning av slapp (til venstre) og erigert penis
Ereksjon forekommer når svamplegemet i penis fylles med blod, og penis blir større og hardere enn normalt. Når mannen blir seksuelt opphisset, gjør ereksjonen det mulig å gjennomføre et samleie. En ereksjon kan også forekomme helt uavhengig om mannen tenker på noe seksuelt. Mannen oppnår normalt orgasme etter stimulering av penis og glans, og en orgasme hos mannen kommer ofte samtidig med ejakulasjonen hvor sperma blir støtt ut av penis.

Se også
-------

* Omskjæring
* Penisforlengelse
* Penisfortykkelse

Referanser
----------

1. ↑  Purvis, s. 22
2. ↑  Shultz, David (3. mars 2015). «How big is the average penis?». *Science | AAAS* **(engelsk)**. Besøkt 11. august 2020. «A graph of the size distribution shows that outliers are rare. A 16-cm (6.3-inch) erect penis falls into the 95th percentile: Out of 100 men, only five would have a penis larger than 16 cm. Conversely, an erect penis measuring 10 cm (3.94 inches) falls into the 5th percentile: Only five out of 100 men would have a penis smaller than 10 cm.»  `|fornavn3=` mangler `|etternavn3=` i Authors list (hjelp)
3. ↑  David Veale, Sarah Miles, Sally Bramley, Gordon Muir og John Hodsoll (2015). "Am I normal? A systematic review and construction of nomograms for flaccid and erect penis length and circumference in up to 15 521 men". I: *BJU International* (*115*), s. 978–986.
4. 1 2  King, Bruce M. (15. juli 2020). «Average-Size Erect Penis: Fiction, Fact, and the Need for Counseling». *Journal of Sex & Marital Therapy*. 0. 0: 1–10. ISSN 0092-623X. PMID 32666897. doi:10.1080/0092623X.2020.1787279. Besøkt 7. august 2020. «In this review, the combined mean for 10 studies in which researchers took measurements of erect penises was 5.36 inches (13.61 cm; n = 1,629). For 21 studies in which researchers measured stretched penises, the mean was approximately 5.11 inches (12.98 cm; n = 13,719). Based on these studies, the average length of an erect penis is between 5.1 and 5.5 inches (12.95–13.97 cm), but after taking volunteer bias into account, it is probably toward the lower end of this range.»
5. ↑  Herbenick, Debby; Reece, Michael; Schick, Vanessa; Sanders, Stephanie A. (1. januar 2014). «Erect Penile Length and Circumference Dimensions of 1,661 Sexually Active Men in the United States». *The Journal of Sexual Medicine*. 1 **(engelsk)**. 11: 93–101. ISSN 1743-6095. doi:10.1111/jsm.12244. Besøkt 7. august 2020.
6. ↑  
Promodu, K.; Shanmughadas, K. V.; Bhat, S.; Nair, K. R. (2007–2011). «Penile length and circumference: an Indian study». *International Journal of Impotence Research*. 6 **(engelsk)**. 19: 558–563. ISSN 1476-5489. doi:10.1038/sj.ijir.3901569. Besøkt 7. august 2020.
7. ↑  Penisatlas, Benestad & al, Dinamo forlag, 2004

Litteratur
----------

* Purvis, Kenneth (1997). *En guide til mannens underliv*. Oslo : Gyldendal fakta

Eksterne lenker
---------------

* (en) Penis – kategori av bilder, video eller lyd på Commons Rediger på Wikidata

* (en) Penis – galleri av bilder, video eller lyd på Commons Rediger på Wikidata

|  |  |
| --- | --- |
| Oppslagsverk/autoritetsdata | Store medisinske leksikon **·** Store Danske Encyklopædi **·** Encyclopædia Britannica **·** Brockhaus Enzyklopädie **·** Nationalencyklopedin **·** GND **·** LCCN **·** BNF **·** BNF (data) **·** NKC **·** BNE
 |